་ན་མེད་པའི་དཀོན་མཆོག་རིན་པོ་ཆེ་གསུམ། ཆོས་སྐྱོང་བའི་སྲུང་མ་ཆེན་པོ་རྣམས་ཀྱིས། རྒྱལ་བ་དང་ཤིན་ཏུ་རྣམ་པར་རྒྱལ་བར་གྱུར་ཅིག། བླ་མ་རིན་པོ་ཆེས། རྗེ་བཙུན་རས་པའི་སྤྱན་སྔར་ཞུ་བ། ཁྱེད་སྔོན་བསོད་ནམས་ཀྱི་ཚོགས་ཆེན་པོ་བསགས་པས། དལ་འབྱོར་གྱི་མི་ལུས་རིན་པོ་ཆེ་ནི་ཐོབ། དེ་བཞིན་གཤེགས་པའི་བསྟན་པ་རིན་པོ་ཆེ་དར་ཞིང་རྒྱས་པའི་གནས། ཡུལ་དབུས་ཀྱི་སྙིང་པོར་ནི་སྐུ་འཁྲུངས། ཐུབ་པའི་བསྟན་པ་རིན་པོ་ཆེ་ལ་ཚུལ་ཁྲིམས་ཀྱི་དྲི་ངད་ཀྱིས། བསྟན་པ་རིན་པོ་ཆེའི་སྒོར་ཞུགས་པ་དང་། སྐྱེས་བུ་དམ་པ་རྣམས་ཀྱི་ཐུགས་ཡིད་ནི་ཚིམ་པར་མཛད། ཐུབ་པའི་བཀའ་ལ་ཤེས་རབ་ཀྱི་སྣང་བ་རྒྱས་པས། ཆོས་སྤྱི་དང་རང་གི་མཚན་ཉིད་ཐམས་ཅད་ཀྱི་དོན་ནི་ཐུགས་སུ་ཆུད། བླ་མ་ཡོངས་སུ་འཛིན་པའི་དགེ་བའི་བཤེས་གཉེན་རྣམས་ཀྱིས། བཤད་བརྒྱུད་དང་སྒྲུབ་བརྒྱུད་ཀྱི་གདམས་ངག་རིན་པོ་ཆེས་ཐུགས་ཀྱི་དཀྱིལ་འཁོར་ནི་གཏམས། དོན་གྱི་སྙིང་པོ་སངས་རྒྱས་ནས་བརྒྱུད་པ་བར་མ་ཆད་པ། དཔལ་ནཱ་རོ་པ་ཆེན་པོའི་རྗེས་སུ་འབྲངས་པ་ཡི། བླ་མ་ནོར་བུ་རིན་པོ་ཆེ་དབང་གི་རྒྱལ་པོ་ལྟ་བུ་ནི་སྤྱི་གཙུག་གི་རྒྱན་དུ་མཛེས། སངས་རྒྱས་གཉིས་པ་ལྟ་བུའི་དམ་པའི་ཆོས་རིན་པོ་ཆེ་སྐུ་གསུང་ཐུགས་ཀྱི་དགོངས་པར་གཏམས་པས། འགྲོ་བ་ཐམས་ཅད་ཀྱི་ཉི་མའི་དཀྱིལ་འཁོར་ལྟ་བུར་མི་ཤེས་པའི་མུན་པ་སེལ་བར་བཞུགས་པ་ལ། བདག་ཀྱང་ཤིན་ཏུ་བློ་བ་དགའ་ཞིང་མཆིས། སླད་ཀྱིས་དོན་ཞུ་བ་ལ། ང་འབུ་ཡང་ན་སོ་རྒས་པ་དང་། དགེ་འདུན་གྱི་ཚོགས་ཀྱང་ཤིན་ཏུ་ཆེ་ཞིང་འཕེལ་དྲགས་པས། ཁྱེད་ཡར་ལ་བྱོན་པའི་རེ་བ་ཤིན་ཏུ་ཆེ་བ་ཞིག་ཡོད་པ་ཡིན་པ་ལ། སྒོམ་པ་ཆོས་མགོན་ལ་དྲིས་པས། སྤྱན་སྔར་ཐོན་པ་ཤིན་ཏུ་དཀའ་བར་ཡོད་ཟེར། འོན་ཀྱང་། འདས་དང་མ་བྱོན་ད་ལྟ་དང་། ། ཕྱོགས་བཅུ་དུས་གསུམ་གཤེགས་པ་ཡི། ། གཞུང་ལམ་དམ་ཆོས་རིན་པོ་ཆེ། ། ཐོག་མ་བར་དང་མཐར་དགེ་བ། ། ལྷག་པ་ཚུལ་ཁྲིམས་བསླབ་པ་འདིས། ། རང་རྒྱུད་སྨིན་ཅིང་གཞན་རྒྱུད་གྲོལ། ། ཆོས་ཀྱི་རྒྱལ་པོ་བླ་མ་དེ། ། འདོད་ཡོན་ཆང་གི་རོས་བཟི་ནས། ། མཁས་བཙུན་ཐམས་ཅད་ཁྱད་དུ་གསོད། ། བསླབ་བསྲུང་ཚུལ་ཁྲིམས་ལྷོད་པར་སོང་། ། འབྲས་བུ་ཆོས་བརྒྱད་དོན་དུ་གཉེར། ། རང་ལ་རེ་བའི་གཉེན་བཤེས་དང་། ། རེ་བ་ཆེན་པོའི་ཆོས་ཀྱི་རྗེ། ། བསྟན་པའི་ཁུར་སྣོམས་བླ་མ་རྣམས། ། ཡིད་ཤི་རེ་ཐག་མ་ཆད་པར། ། མཉེས་པར་མཛད་པའི་བརྟུལ་ཞུགས་ཀྱིས། ། ཁྱེད་ཀྱིས་ལྷག་པ་ཚུལ་ཁྲིམས་ལ། ། གཅེས་སྤྲས་མཛད་ཅེས་བདག་གིས་ཐོས། ། དུས་གསུམ་སངས་རྒྱས་ཐམས་ཅད་དང་། ། བླ་མ་རྣམས་དང་འབྲལ་མེད་པ། ། ཕ་བུ་གཉིས་ཀྱི་བསམ་པ་འདིས། ། གཉིས་མེད་གཅིག་ཏུ་གྱུར་པ་ཡིས། ། འབྲལ་བ་མེད་པར་ཐུགས་ལ་ཞོག། ཡང་གཅིག་ཁྱེད་ལ་ཞུ་ལགས་ན། ། དུས་གསུམ་སངས་རྒྱས་ཐམས་ཅད་ཀུན། ། བྱང་ཆུབ་སེམས་འདི་ཡོད་ན་འབྱུང་། ། མེད་ན་མི་འབྱུང་རྒྱུ་འབྲས་པས། ། ནམ་མཁའ་མཉམ་པའི་སེམས་ཅན་རྣམས། ། བདེ་ལྡན་སྡུག་བསྔལ་བྲལ་བ་དང་། ། རྫོགས་པའི་སངས་རྒྱས་ཐོབ་འདོད་པས། ། བླ་མེད་རིན་ཆེན་སེམས་འདི་ལས། ། རང་ལ་ལྟོས་ཁྲིས་མེད་པ་ཡིས། ། བརྟུལ་ཞུགས་ཆེན་པོའི་གོ་བགོས་ནས། ། བསྡུ་བ་རྣམ་བཞིས་འགྲོ་དོན་མཛད། ། བརྒྱ་ལ་གལ་ཏེ་རྒྱལ་བའི་སྲས། ། ཆེན་པོ་མང་པོས་བླ་མར་བཀུར། ། རྒྱ་མཚོ་ལྟ་བུའི་དགེ་འདུན་གྱིས། ། མཚར་སྙན་ཚིག་གིས་བསྟོད་པ་རྩོམ། ། ཡུལ་རིས་རྒྱལ་ཁམས་ཐམས་ཅད་ཀྱིས། ། རྙེད་བཀུར་ཆར་བཞིན་ཕབ་པའི་ཚེ། ། མི་ཕོ་ཨ་པོ་རང་ཉིད་ཡིན། ། ཁྱི་ཕོ་གཞན་ན་ཡོད་དམ་སེམས། ། དམའ་བ་རྣམས་ལ་རྔན་ཆེན་བྱེད། ། མཐོ་བ་རྣམས་ལ་ཕྲག་དོག་སྐྱེ། ། གཞན་གྱི་བཟང་ཐབས་མི་བསམ་པར། ། རང་གི་ཆེ་ཐབས་ལྷུར་ལེན་པ། ། རྒྱལ་བའི་སྤྱན་སྔར་དམ་བཅས་པའི། ། བྱང་ཆུབ་སེམས་ཀྱང་གཞན་ཉིད་ན། ། བླ་མ་དུས་གསུམ་བདེ་གཤེགས་དང་། ། ཆོས་སྐྱོང་དཔའ་བོ་མཁའ་འགྲོ་དང་། ། རང་ལ་རེ་ཞིང་ལྟོས་ཚད་རྣམས། ། སུན་ཕྱུང་སྒྱིད་ལུག་མི་བསྐྱེད་པར། ། ཐུགས་དམ་ཏིང་འཛིན་རྒྱལ་པོ་དང་། ། རང་རྒྱུད་ཞུ་གཏུག་མཛད་ནས་ཀྱང་། ། རང་གི་སྲོག་དང་བསྡོས་ནས་ཀྱང་། ། ཐུབ་པའི་བསྟན་པ་འཛིན་པ་འདི། ། དུས་གསུམ་རྒྱལ་བ་མཉེས་པར་བྱས། ། ཡབ་སྲས་གཉིས་མེད་གཅིག་པ་ཡིན། ། རྡོ་རྗེ་འཆང་གི་དགོངས་པ་མཆོག། བླ་མེད་གསང་སྔགས་ཐེག་པ་ལ། ། རྡོ་རྗེ་འཆང་ཆེན་བཅོམ་ལྡན་འདས། ། འགྲན་གྱིས་ཟླ་མེད་རིན་པོ་ཆེ། ། དཔལ་ལྡན་ཕག་མོ་གྲུ་པ་ཡིས། ། དུས་ངན་དུས་ཀྱི་སྙིགས་མ་འདིར། ། གསང་སྔགས་ལོག་པར་སྤྱད་པ་ཡིས། ། ཉོན་མོངས་དྲག་པོ་དུག་འཕེལ་བས། ། རྡོ་རྗེ་དམྱལ་བར་འགྲོ་བ་ལ། ། ཐུགས་རྗེ་ཆེན་པོས་མ་བཟོད་ནས། ། གསང་སྔགས་ཇི་ལྟར་སྤྱད་པའི་ཐབས། ། སོ་སོར་ཐར་དང་བྱང་ཆུབ་སེམས། ། རིག་འཛིན་སྔགས་ཀྱི་སྡོམ་པ་ལ། ། བདེ་གཤེགས་བཀའ་ལས་འདས་པ་ཡི། ། རྩ་བའི་ལྟུང་བ་སྤངས་པའི་གནད། ། ཇི་ལྟར་སྒྱོགས་དང་འཁྲུལ་འཁོར་བཞིན། ། རིན་ཆེན་ཚུལ་ཁྲིམས་གཅིག་པུ་ཡིས། ། བྱང་ཆུབ་སེམས་དང་ཡི་དམ་ལྷ། ། ཡོན་ཏན་ཐམས་ཅད་རབ་རྫོགས་པ། ། མགོན་པོ་ཕག་མོ་གྲུ་པའི་གསུང་། ། རྩ་བའི་རྒྱུད་དང་ཕྱི་མ་དང་། ། ཕྱི་མའི་ཕྱི་མ་འགྲེལ་པ་དང་། ། བླ་མའི་ཐུགས་དགོངས་གཅིག་པ་འདི། ། དཔའ་བོ་ཁྱོད་ཀྱིས་ཉམས་ལེན་མཛོད། ། བརྒྱ་ལ་གལ་ཏེ་རྣལ་འབྱོར་པ། ། སོ་སོར་ཐར་དང་བྱང་ཆུབ་སེམས། ། བསྐྱེད་རྫོགས་གཉིས་ཀྱི་གནད་སྤངས་ནས། ། དབུས་གཙང་ཁམས་གསུམ་མི་ཉག་དང་། ། རྒྱ་ནག་ཁྱི་ཐན་འདུག་ལུགས་ཀྱི། ། ཡུལ་གྱི་བདུད་རྩི་ཉབ་ཉབ་ནས། ། སྦྲང་མ་རྩི་ལ་འབྱར་བ་འམ། ། རི་དྭགས་རྒྱ་ལ་འཐུམས་པ་བཞིན། ། རང་གི་ལུས་ངག་ཡིད་གསུམ་འདི། ། ཐུབ་པ་སངས་རྒྱས་བཅོམ་ལྡན་གྱི། ། སྐུ་གསུང་ཐུགས་སུ་མ་གྱུར་ན། ། རང་དང་རང་གི་གཉེན་འདུན་དང་། ། ཆོས་ཀྱི་རྒྱལ་པོ་རྗེ་བློན་དང་། ། སྣང་སྲིད་བྱིན་གྱིས་རློབ་མཛད་ཅིང་། ། བདེ་བ་ཆེན་པོར་བསྒྱུར་བྱེད་པ། ། ཨེ་མ་ངོ་མཚར་རྨད་ཀྱི་ཆོས། ། དེ་ལས་གཞན་པ་རིན་ཆེན་གསུང་། ། ཉོན་མོངས་གསུམ་གྱིས་བདག་བསྲེག་ན། ། འོད་ཀྱིས་གཞན་རྣམས་མི་བསྲེག་པ། ། འཇིག་རྟེན་མགོན་པོ་རིན་ཆེན་གྱི། ། གསང་སྔགས་རྡོ་རྗེ་ཐེག་པའི་གནད། ། ཐ་མལ་ལུས་ངག་ཡིད་གསུམ་དང་། ། ཉོན་མོངས་ཤ་ཆང་ཚོགས་འཁོར་རྣམས། ། རིངས་པ་རིངས་པར་བསྲིངས་སྤངས་པ་ཡི། ། བརྟུལ་ཞུགས་འདི་དང་མ་འབྲལ་དང་། ། རྡོ་རྗེ་འཆང་ཆེན་རིན་ཆེན་དང་། ། དུས་གསུམ་རྒྱལ་བ་ཐམས་ཅད་དང་། ། འབྲལ་མེད་གཅིག་ཏུ་འགྱུར་བ་ལ། ། ང་དང་མི་འབྲལ་སྨོས་ཅི་དགོས། ། བླ་མེད་འགྲོ་མགོན་ཆོས་ཀྱི་རྗེ། ། ཤཱཀྱའི་རྒྱལ་པོ་བཅོམ་ལྡན་གྱིས། ། ཚད་མེད་ཐུགས་རྗེ་ཆེན་པོ་ཡི། ། སངས་རྒྱས་གཞན་གྱིས་སྤངས་པ་ཡི། ། སྙིགས་མ་ལྔ་དང་ལྡན་པའི་ཞིང་། ། འཇིག་རྟེན་ཁམས་འདིར་སྐུ་འཁྲུངས་ནས། ། ཐུབ་པའི་གདུལ་བྱ་བདག་ཅག་རྣམས། ། ཚེ་འདིར་སངས་རྒྱས་ཐོབ་མཛད་པ། ། བླ་མེད་རྡོ་རྗེ་ཐེག་པ་ཡི། ། ཡང་སྙིང་ཕྱག་རྒྱ་ཆེན་པོ་ལ། ། རྒྱལ་བ་སྲས་དང་བཅས་པ་ཡིས། ། བསྟོད་པ་རྒྱ་མཚོའི་སྤྲིན་བསྡུས་ནས། ། ཟབ་ཡངས་འབྲུག་གི་གསུང་གིས་བསྔགས། ། གྲུབ་ཐོབ་རྣམས་དང་མཁས་པ་རྣམས། ། ཐམས་ཅད་གོང་མའི་རྗེས་སུ་འབྲངས། ། སྟོང་ཉིད་རྒྱ་མཚོ་ཆེན་པོ་ཡི། ། ཀློང་དུ་འོ་མའི་ཐིགས་པ་ལྟར། ། རྩ་བའི་གནད་ཀྱི་མན་ངག་སྟོར། ། དུས་འདིར་བཅོམ་ལྡན་རྡོ་རྗེ་འཆང་། ། རྣལ་འབྱོར་དབང་ཕྱུག་ཏིལླི་པ། ། མཁས་པ་ཆེན་པོ་པཎྜི་ཏ། ། དུས་གསུམ་རྒྱལ་བའི་མཛོད་འཛིན་ཅིང་། ། འཕགས་པ་ན་གརྫུ་ན་དང་། ། བཀའ་བཞི་བརྒྱུད་པའི་ཚུལ་འཛིན་པ། ། རང་སེམས་རིག་པའི་རྡོ་རྗེ་ལ། ། སྐད་ཅིག་གཅིག་གི་ཤེས་རབ་ཀྱིས། ། སྐད་ཅིག་གཅིག་གིས་དོན་རྟོགས་པ། ། བཅོམ་ལྡན་རྡོ་རྗེ་འཆང་ཆེན་གྱི། ། མཁའ་འགྲོ་རྡོ་རྗེའི་གཟེབ་ཆེན་ལས། ། སྐྱེ་འདིར་སངས་རྒྱས་མཆོག་ཉིད་དུ། ། སེམས་བསྒོམས་པས་ནི་སངས་རྒྱ་འོ། ། རིན་ཆེན་སེམས་ལས་ཕྱིར་གྱུར་པ། ། སངས་རྒྱས་མེད་ཅིང་སེམས་ཅན་མེད། ། ཐུབ་པ་ཆེན་པོས་གསུངས་པ་དེ། ། ཚིག་གཅིག་གནད་ཀྱི་མན་ངག་གིས། ། ནཱ་རོ་ཆེན་པོ་གྲོལ་བར་མཛད། ། ནཱ་རོ་པཎ་ཆེན་ཉིད་ཀྱི་གྲོགས། ། བྲམ་ཟེ་རིན་ཆེན་རྡོ་རྗེ་དང་། ། ཁ་ཆེ་དགོན་པ་བ་གཉིས་ཀྱིས། ། ཏིལླི་ཆེན་པོའི་ཞབས་ལ་གཏུགས། ། རྗེས་སུ་གཟུང་བར་གསོལ་བ་བཏབ། ། བདག་ཉིད་ཆེན་པོའི་ཞལ་སྔ་ནས། ། ཨཱརྻ་དེ་བ་ཀླུ་སྒྲུབ་དང་། ། བཅོམ་ལྡན་འདས་དང་ང་གཏམ་བྱས། ། ཆོས་ཉིད་བདེན་པ་ང་ཡིས་མཐོང་། ། ས་ར་ཧ་ནི་ཆེན་པོས་ཀྱང་། ། རྟོགས་པ་ང་ལ་འགྲན་དུ་མེད། ། སྤྲུལ་པ་བྱེ་བ་ཕྲག་བརྒྱ་བྱུང་། ། མི་བརྗེད་གཟུངས་ཐོབ་ནཱ་རོ་པས། ། བཅུ་གཉིས་བར་དུ་ང་མཉེས་བྱས། ། ང་ཡི་རྟོགས་པ་ཁོ་ལ་ཡོད། ། ཕྱི་རབས་སེམས་ཅན་དོན་གཉེར་རྣམས། ། རྟོགས་པར་འདོད་ན་ཁོ་ལ་མཐུད། ། ལུང་བསྟན་བཀའ་བསྩལ་གསུངས་པ་དང་། ། ཡང་ཅིག་རྡོ་རྗེ་འཆང་ཆེན་གྱིས། ། གཞན་གྱིས་བརྗོད་མིན་ལྷན་ཅིག་སྐྱེས། ། གང་དུ་ཡང་ནི་མི་རྙེད་དེ། ། བླ་མའི་དུས་མཐའ་བསྟེན་པ་དང་། ། རང་གི་བསོད་ནམས་ལས་ཤེས་བྱ། ། ནཱ་རོ་ཆེན་པོའི་རྗེས་འབྲངས་ནས། ། མོས་གུས་རྒྱ་མཚོ་ཆེར་བསྙགས་ཏེ། ། རྟོགས་པ་ནོར་བུ་རིན་པོ་ཆེ། ། ཀླུ་དབང་གཙུག་ནས་ལེན་པ་ཡི། ། ཇི་ལྟར་སྟོང་པའི་སྟོང་ལུགས་ཀྱིས། ། ཕ་ཚ་ཕྱེ་སྒྱེའུ་བཀང་ནས་ཀྱང་། ། དྲེའུ་རྟའི་རྒྱབ་ཁལ་ལོངས་པར་བྱེད། ། མང་པོ་གཅིག་ལ་བཤད་སྙམ་སྟེ། ། ཇི་ལྟར་ཡིན་པ་ཤེས་པར་དཀའ། ། སངས་རྒྱས་བརྒྱུད་པ་མ་ཆད་པ། ། ནཱ་རོ་ཆེན་པོའི་བརྒྱུད་པ་འདི། ། ཚིག་དོན་གཉིས་ལ་སྐྱོན་མེད་གྲགས། ། ཚིག་གི་བརྒྱུད་པ་མང་ན་ཡང་། ། དོན་བརྒྱུད་མོས་གུས་ཅན་གྱིས་ཤེས། ། ཐུགས་ནས་ཐུགས་སུ་བརྒྱུད་པ་ཡི། ། ཐུགས་རྒྱུད་ནོར་བུ་རིན་ཆེན་འདིས། ། སྐལ་ལྡན་རྒྱ་མཚོ་ལྟ་བུ་ཡི། ། ཉམས་དང་རྟོགས་པ་གཉིས་མེད་པས། ། དགེ་འདུན་སྨིན་ཅིང་གྲོལ་མཛད་ཞུ། ། ཅི་ཞིག་ལྟར་རམ་རེ་ཤིག་ན། ། མོས་གུས་ཅན་གྱི་སློབ་མ་ཡིས། ། དམ་ཆོས་ཞུ་བའི་གནས་སྐབས་མེད། ། འདོད་ཡོན་ཟང་ཟིང་སྣ་ཚོགས་དང་། ། རྒྱལ་པོ་ཡུལ་ཁམས་ཟས་ནོར་དང་། ། བྲེ་མོ་གསང་ཚིག་མན་ཆུང་དང་། ། རེས་འགའ་ཞང་ཞུང་བཤད་པ་སྐད། ། རྒྱལ་བའི་ཡུམ་དུ་གསུངས་པ་ཡི། ། བདུད་ཀྱི་ལས་ཚོགས་ཐམས་ཅད་ཀྱིས། ། བློ་གཏད་སྙིང་བཞག་བྱས་པ་ཡི། ། སློབ་མ་མགོ་སྐོར་བྱེད་པ་འདི། ། ཨེ་མ་སྙིང་ཡང་མི་རྗེ་འམ། ། ཁྱེད་ཀྱི་པ་ཕ་རྗེ་བཙུན་དེ། ། དཀའ་ཐུབ་ཀྱིས་ནི་ལུས་གདུངས་ཏེ། ། འགྲོ་བའི་དོན་གྱིས་བསམ་པ་གདུངས། ། བརྟུལ་ཞུགས་ཀུན་གྱི་ཀུན་ནས་གདུངས། ། ཐང་ཆད་འོ་རྒྱལ་གྱུར་ན་ཡང་། ། ཁྲིད་དང་དམ་ཆོས་ཞུ་བའི་ཚེ། ། ཇ་སུན་ཕྱི་མ་མི་ལེན་ལྟར། ། དུས་ལས་མི་འདའ་བརྟུལ་ཞུགས་ཀྱིས། ། རྗེས་འཇུག་སློབ་མ་སྨིན་མཛད་ཞུ། ། འདི་ན་འདི་དེ་འདི་ཉིད་ནི། ། ཐུབ་པའི་བསྟན་པ་འཛིན་པ་ཡིན། ། དུས་གསུམ་རྒྱལ་བ་མཉེས་པ་ཡིན། ། གོང་མའི་ཐུགས་དགོངས་རྫོགས་པ་ཡིན། ། དཀོན་མཆོག་གསུམ་གྱི་གདུང་རྒྱུད་ཀྱང་། ། མི་གཅོད་འཕེལ་བར་བྱེད་པ་ཡིན། ། འདི་ལས་གཞན་པའི་ཞབས་ཏོག་མེད། ། རྫས་དང་ནོར་གྱིས་དོ་ཡ་མིན། ། ཉམས་རྟོགས་གཉིས་མེད་བསྒོམ་པ་ཡི། ། སེང་གེ་རྒྱལ་པོ་ལྟ་བུ་ཡིས། ། རི་ཁྲོད་གངས་ཁྲོད་འགེངས་པར་ཞུ། ། རིན་པོ་ཆེ་ཡི་ཞལ་སྔ་ནས། ། རིན་པོ་ཆེ་ཡི་སྐེ་རེག་གནས། ། རྙེད་བཀུར་གྱི་ཝ་གཟན་ཟ་ཟ་ནས། ། ཉམས་རྟོགས་གཉིས་མེད་ཀུན་མ་བརྗེད་དམ། ། སྐྱེས་བུ་ཆེན་པོས་གསུངས་པས་ན། ། ཁྱེད་ཀྱིས་སྐལ་ལྡན་སྨིན་མཛད་ཞུ། ། ཐུབ་པའི་བསྟན་པ་རིན་པོ་ཆེ། ། མ་ལུས་བསྡུས་དོན་ཚིག་བཞི་ལ། ། ཉམས་ལེན་ངེས་ཤེས་གཞུང་ཤོར་ན། ། བཤད་བཤུད་མན་ཆུང་རིག་བྱེད་ཀྱི། ། རྐང་གྲངས་མཆིང་བུའི་ཕུང་པོར་ཡང་། ། ནོར་བུ་རིན་ཆེན་རེ་བ་མིན། ། དབང་གི་རྒྱལ་པོ་འདི་བཞི་དང་། ། སྐད་ཅིག་ཙམ་ཡང་མི་འབྲལ་ཞུ། ། འཕགས་པ་རྣམ་པར་གྲོལ་བ་དང་། ། བླ་མ་གྲུབ་ཐོབ་གོང་མ་ཡི། ། གཤེགས་ཤུལ་རིན་ཆེན་ཚིག་བཞི་དང་། ། སྐྱེས་ཆེན་ཁྱེད་ལ་འབྲལ་བ་མེད། ། མི་འབྲལ་ཆོས་ཀྱི་སྙིང་པོ་འདི། ། སྐྱེས་བུ་དམ་པའི་ཐུགས་ལ་ཞོག། འདི་བྲིས་དགེ་བའི་རྩ་བ་དེས། ། ཐུབ་པའི་བསྟན་པ་རིན་པོ་ཆེ། ། ལུང་དང་རྟོགས་པའི་བདག་ཉིད་ལ། ། ཉམས་ལེན་སྙིང་པོར་བྱེད་པར་ཤོག། བརྒྱུད་པ་གོང་མ་གསོལ་བ་ཡི། ། ན་བཟའ་རས་ཀྱི་ཕྱམ་རྩེ་འདི། ། ཉིད་ཀྱི་སྐུ་ལ་མནམས་ནས་ཀྱང་། ། འགྲོ་བ་སེམས་ཅན་སྨིན་མཛད་གསོལ། ། བདག་དང་